เงินบาทเปิดตลาดที่ 32.31/33
ธนาคารกรุงศรีอยุธยา รายงาน เงินบาทเปิดตลาดเช้านี้ที่ระดับ 32.31/33 ปรับตัวแข็งค่าเล็กน้อย
15 ก.ค. 2553

ธนาคารกรุงศรีอยุธยา รายงาน เงินบาทเปิดตลาดเช้านี้ที่ระดับ 32.31/33 ปรับตัวแข็งค่าเล็กน้อย
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 32.31/33 บาท/ดอลลาร์ ขยับแข็งค่าเล็กน้อยจากปิดตลาดช่วงเย็นวานนี้ที่ระดับ 32.32/33 บาท/ดอลลาร์ แต่หลังจากนั้นขยับลงมาแข็งค่าที่ระดับ 32.30/32 บาท/ดอลลาร์ เมื่อเวลา 08.55 น.ขณะที่สกุลค่าเงินในภูมิภาคมีแนวโน้มปรับตัวแข็งค่า
"(เงินบาท)ขยับลงมาแข็งค่า ขณะที่ตลาดเอเชียอ่อนๆ กันไปบ้าง อาจเป็นเพราะก่อนหน้านี้เงินบาทไม่ได้ขยับแข็งค่าตามภูมิภาคมากนัก" นักบริหารเงิน กล่าว
โดยตลาดจับตาดูการประกาศตัวเลขจีดีพีของจีน ซึ่งคาดการณ์ไว้ที่ 10.5% หากผลออกมาแตกต่างไปจากที่คาดการณ์ไว้ก็ส่งผลให้ค่าเงินเคลื่อนไหวได้ ส่วนการปรับลดประมาณการเศรษฐกิจโลกของธนาคารกลางสหรัฐ(เฟด) วานนี้ส่งผลให้ดอลลาร์ร่วง หลังส่งสัญญาณไปในทางลบ ซึ่งตลาดก็รอดูว่าจะมีมาตรการกระตุ้นเศรษฐกิจเพิ่มเติมอย่างไรบ้าง
สำหรับความเคลื่อนไหวของสกุลเงินหลักต่างประเทศช่วงเช้านี้ เงินเยนอยู่ที่ระดับ 88.20/21 เยน/ดอลลาร์ ปรับตัวแข็งค่าจากระดับ 88.61/65 เยน/ดอลลาร์ ส่วนเงินยูโรอยู่ที่ระดับ 1.2724/2725 ดอลลาร์/ยูโร ปรับตัวแข็งค่าจากระดับ 1.2708/2711 ดอลลาร์/ยูโร
นักบริหารเงิน คาดว่า เงินบาทมีแนวโน้มกลับมาอ่อนค่าหลังจากปรับตัวแข็งค่าไปก่อนหน้านี้ โดยดูจากค่าเงินสกุลหลักค่อนข้างทรงตัว ขณะที่ค่าเงินในภูมิภาคปรับตัวอ่อนค่า โดยมองกรอบการเคลื่อนไหววันนี้ไว้ที่ 32.30-32.35 บาท/ดอลลาร์